Tidsstempel

Et tidsstempel er en sekvens av tegn eller kodet informasjon som daterer når en bestemt hendelse skjedde, og består vanligvis av dato og klokkeslett (for eksempel i det internasjonale ISO 8601-formatet), noen ganger med presisjon ned til en tusen-, mikro- eller nanodel av et sekund. Tidsstempler trenger ikke å være baserte på en absolutt forestilling om tid, men kan ta utgangspunkt i for eksempel når et system ble startet, eller et vilkårlig tidspunkt i fortiden (som for eksempel unixtid).

Historie 
Begrepet "tidsstempel" stammer fra gummistempler som tidligere ble brukt på kontorer for å stemple gjeldende dato (og noen ganger klokkeslett) med blekk på papirdokumenter for å registrere når dokumentet ble mottatt. To vanlige eksempler på slike tidsstempler var poststempler på brev og inn- og utstempling på stemplingsur.

Med inntoget til digitale datasystemer har begrepet utvidet seg til å referere til digitale dato og klokkeslett. Eksempelvis inneholder datafiler tidsstempler som sier når filen sist ble endret, digitalkamera legger til tidsstempler med dato og klokkeslett på bilder når de tas.

Digitale tidsstempler 
Digitale tidsstempler presenteres vanligvis i konsistente formater, hvilket gjør det enkelt å sammenligne to forskjellige oppføringer og spore fremdrift over tid. Å legge tidsstempler på data kalles for tidsstempling.

Tidsstempler brukes vanligvis til å logge hendelser eller en sekvens av hendelser.

Praktisk talt alle datafilsystemer lagrer en eller flere tidsstempler i metadata per fil. Særlig støtter de fleste moderne operativsystemer POSIX-systemkallet "stat()" som returnerer tre tidsstempler for hver fil:

 Tidspunkt for siste aksessering: (atime: ls -lu)
 Tidspunkt for siste endring (mtime: ls -l)
 Tidspunkt for siste statusendring (ctime: ls -lc)

Noen filarkiver og programvarer for versjonskontroll justerer tidsstemplene når det kopieres en fil fra en ekstern datamaskin til den lokale datamaskinen, slik at den lokale kopien viser dato og llokkeslett for da filen tidligere ble opprettet eller endret på den eksterne datamaskinen.

I mange tilfeller er tidsstempler skitne, og uten vask av unøyaktige tidsstempler vil tidsrelaterte applikasjoner ikke være pålitelige. For å evaluere riktigheten av tidsstempler kan brukes tidsmessige (temporale) begrensninger for å erklære avstandsgrenser mellom tidsstempler.

Standardisering 
ISO 8601 er den internasjonale standarden for skrivemåte og utveksling av data om tid og dato, og er svært utbredt i datasystemer for å standardisere representasjon av datoer og klokkeslett i tidsstempler og kommunikasjon over internett forøvrig.

Eksempler 
Eksempler på tidsstempler:

 Thurs 12/31/2009 1:35 p.m. (blandet-endian dato, big-endian 12-timers klokkeslett)
 Tors 31.12.2009 13:35 (samme klokkeslett som over, med small-endian dato og big endian 24-timers klokkeslett)
 2005-10-30 T 10:45 UTC (ISO-rekkefølge, big endian, med tidssone)
 2007-11-09 T 11:20 UTC (samme format som over)
 Lør jul 23, 02:16:57 2005
 2009-10-31T01:48: 52Z (ISO 8601)
 2009-10-31 01:48: 52Z ("internettid" i henhold til RFC 3339, basert på ISO 8601)
 1256953732 (unixtid, tilsvarer 2009-10-31T01:48: 52Z)
 (1969-07-21 T 02:56 UTC) – 
 07:38, 11 desember 2012 (UTC)
 1985-102  T 10:15 UTC (dagnummerdato for år 1985, dag nummer 102, altså 1985 april 12)
 1985-W15-5 T 10:15 UTC (år 1985, ukenummer 15, ukedag 5, altså 1985 april 12)
 20180203073000 (brukt i Wayback Machine sine URL-er, tilsvarer 3. februar 2018 kl. 07:30:00)
 123478382 ns (nanosekund siden oppstart)
 17 minutter (en vilkårlig minuttteller som øker hvert minutt siden siste manuelle nullstilling)

Eksempel på løpenummer (sequence number):

 21: En enhetsløs teller som bare indikerer den relative rekkefølgen av hendelser. Dette er hendelse nummer 21 som kommer etter 20 og før 22.

Se også 
 Blokkjede
 Hendelseslager
 Temporal database

Referanser 

Tid